Diari Oficial de la Generalitat Valenciana


Sumari del DOGV 5292, del 30-06-2006 (2006/7042)

Informació pública de l'acord entre la FVMP i els Sindicats CCOO, UGT i CSI-CSIF per a les administracions locals de la Comunitat Valenciana.
---------------------------------------------------------------------------------------------------------------------------------------------

### Dades del document

Número de DOGV
:   5292

Data del DOGV
:   30-06-2006

Secció del DOGV
:   II. AUTORITATS I PERSONAL - E) ALTRES ASSUMPTES

Número del document
:   2006/7042


Data del document
:   02-05-2006

Organisme emissor
:   Corts Valencianes

Tipus de document
:   Resolució

Anàlisi jurídica

 Descriptors 

:   * acord col·lectiu
    * sindicat
    * funcionari
    * organització del treball
    * administració local
    * associació de municipis
    * personal contractat

Informació pública de l'acord entre la FVMP i els Sindicats CCOO, UGT i CSI-CSIF per a les administracions locals de la Comunitat Valenciana. [2006/7042]  
Com a conseqüència de les reunions mantingudes entre representants de la Federació Valenciana de Municipis i Províncies (a través dels seus òrgans de govern) i les organitzacions sindicals més representatives (CCOO, UGT i CSI-CSIF), es va aconseguir una Proposta d'Acord per a la modernització i la millora de l'administració Local.  
Arran de determinades propostes de modificació d'algun dels seus continguts per part de la Delegació del Govern i de la Conselleria de Justícia, Interior i Administracions Públiques (per mitjà de la Direcció General d'Administració Local), progressivament s'ha donat forma als requeriments i el text s'ha enriquit notablement.  
Finalment, s'ha de destacar i significar la inestimable col·laboració de totes les parts implicades que, en certa manera, han acostat les seues postures fins arribar a l'Acord que ara s'arreplega i que complix, com no podia ser d'altra manera, les normes que se li apliquen a plena satisfacció tant dels sindicats firmants i de la FVMP, com de l'administració de l'Estat i autonòmica, garant de l'ordenament jurídic.  
Per la qual cosa, manifesten:  
I. Que els representants de la Federació Valenciana de Municipis i Províncies (FVMP) i de les Organitzacions Sindicals: Comissions Obreres (CC.OO.), Confederació de Sindicats Independents i Sindical de Funcionaris (CSI-CSIF) i la Unió General de Treballadors (UGT), després de la negociació duta a terme, i en compliment de l'Acord adoptat pel Plenari de la 10a Assemblea General Extraordinària de la FVMP, convenen a subscriure el present Acord.  
II. Que el present Acord establix un marc mínim en les condicions de treball per al personal al servici de l'administració Local Valenciana, en aquells temes coincidents i que es consideren com a punt de partida per a totes elles.  
Així mateix, pretén homogeneïtzar determinades qüestions com són, la jornada laboral, ocupació pública, gestió de servicis, estabilitat en l'ocupació, retribucions, vacacions, permisos i llicències. Així com fixar, en matèria retributiva, uns complements de destí i específics mínims, que servisquen d'orientació i punt de partida.  
III. Que en virtut del principi d'autonomia local, la vinculació de cada una de les corporacions locals a este acord, que representa els interessos genèrics de les Administracions Locals, haurà de ser assumit per cada una de les corporacions afectades per mitjà d'un acord explícit adoptat entre la representació sindical i la pròpia corporació.  
IV. Que celebrada a Castelló el 29 d'octubre del 2004, la 10a Assemblea General Extraordinària, òrgan sobirà de la FVMP, es va ratificar pel Plenari de l'Assemblea l'acord del document de Proposta d'Acord entre la FVMP i els Sindicats CCOO, UGT, i CSI-CSIF per a les Administracions Locals de la Comunitat Valenciana.  
V. Que l'oportunitat i conveniència de subscriure el present Acord es fonamenta en la necessitat d'homogeneïtzar les polítiques de personal de les corporacions locals, per a simplificar la negociació posterior en cada una de les administracions locals, respectant, en tot cas el principi d'autonomia municipal.   
Per tot això, les parts,  
Acorden  
Primer. Subscriure l'Acord annex, i recomanar a les Administracions Locals de la Comunitat Valenciana que consideren la seua incorporació com a acord propi a través del corresponent acord local.  
Segon. Que la FVMP i els sindicats firmants d'este acord, partint del reconeixement de l'autonomia de les corporacions locals, consideren desitjable una ordenació de la negociació col·lectiva que permeta donar passos en l'homogeneïtzació de les condicions de treball dels empleats locals.  
Exposició de motius  
El present procés negociador a la Comunitat Autònoma Valenciana s'ha de situar en el context actual de les administracions públiques a fi d'homogeneïtzar les polítiques de personal de les corporacions locals d'esta Comunitat, per a simplificar la negociació posterior en cada una de les administracions locals i acatant l'especificitat de cada ajuntament.  
Es respecta en este procés l'autonomia municipal, tal com la definix la Constitució i les normes del seu desenvolupament. S'admet, segons açò, que l'organització del treball en les corporacions locals, és competència i responsabilitat de l'administració Local, admetent ambdós parts el fet que la prestació de servicis, en l'àmbit local, d'una forma àgil, eficaç i eficient, requerix de la col·laboració oberta i franca entre les Corporacions Locals i els representants dels Empleats Públics d'esta Administració, perquè produïsquen efecte i s'aconseguixen els objectius que es fixen.  
És per això que les parts coincidixen en la necessitat d'arribar a un acord que acabe amb l'actual situació de disparitat, de falta de vertebració i d'absència d'un marc regulador de relacions laborals que servisca com referent per a totes les Administracions Locals de la Comunitat Valenciana, fonamentalment en matèria de personal. Un acord en què es vegen desenvolupats tots els assumptes que les parts hagen plantejat com a elements d'interés per a les distintes administracions locals des del seu àmbit territorial i personal fins a l'assistència jurídica necessària, passant per les retribucions, la formació, els drets sindicals, la jornada, les vacacions o els permisos, els tipus de contractacions, l'impuls de la Prevenció de Riscos Laborals, etc.  
L'Acord per a les administracions locals serà de mínims, és a dir, respectarà les condicions pactades que ja tingueren els empleats públics de les administracions locals afectades o de negociacions futures que pogueren donar-se, sense que en cap cas l'Acord supose un obstacle al dret a la negociació en cada corporació local que així ho manifeste.  
Per a garantir l'eficàcia jurídica de l'adhesió a l'Acord-Marc, els plenaris dels ajuntaments i entitats locals hauran de formalitzar dos acords segons els annexos finals 1 i 2, un pel que es decidix l'aplicació al personal amb vinculació de naturalesa jurídica funcionarial i l'altre acord pel qual es reconeix l'aplicació com a conveni extraestatutari al personal laboral de l'entitat en tant que no tinguen acord estatutari o com a millora del mateix si el tingueren.  
I. Negociació, forma jurídica i àmbit de l'acord  
1. El present Acord-Marc per a l'administració Local té la consideració de marc legal i de mínims pel qual es regiran les relacions entre els empleats públics i les Administracions Locals de la Comunitat Valenciana que el subscriguen, per mitjà de sengles acords plenaris, segons es dirigisca al personal laboral o funcionari, i senrà d'aplicació la totalitat del seu articulat, excepte en allò que resulte inaplicable per raó de la naturalesa jurídica de la relació de què es tracte i tenint en compte el que disposa la disposició addicional quarta d'este acord.  
2. Els principis de bona fe, lleialtat i cooperació seran els inspiradors de la negociació col·lectiva de les parts i perseguiran la millora de les condicions de treball dels empleats públics, una major eficàcia en el funcionament de l'administració així com una millor qualitat dels servicis que presten als ciutadans.  
Les administracions locals es comprometen a posar a disposició dels sindicats firmants la documentació tècnica que estos sol·liciten, sempre que esta siga necessària per a facilitar el desenvolupament de la negociació.   
3. Són considerades a l'efecte d'aplicació d'este acord-Marc les Entitats Locals de la Comunitat Valenciana i els seus organismes dependents que pogueren existir. Tindran, a l'efecte d'integració en l'Acord, una única unitat de treball en la seua corporació local respectiva.  
4. El contingut del present Acord, en el marc de l'autonomia de la negociació col·lectiva en les corporacions locals, podrà ser aplicat en les corporacions, sense perjuí de les millores pactades. En tot cas el present document serà l'Acord mínim d'aplicació en les corporacions locals membres de la FVMP, sempre que l'hagen ratificat per mitjà de l'oportú acord d'adhesió.  
Les parts estudiaran les fórmules que permeten dotar d'eficàcia jurídica a l'Acord pactat, instant al Govern Valencià a participar amb l'objectiu d'aconseguir la seua màxima executivitat.  
A l'efecte de possibilitar el ple compliment de l'Acord es podrà sol·licitar suport tècnic i financer a la FVMP i a la Generalitat Valenciana respectivament.  
II. Vigència de l'acord  
El present Acord-Marc entrarà en vigor l'endemà de la seua firma i la seua vigència s'estendrà fins al dia 31 de desembre del 2007, a excepció de les clàusules de contingut econòmic que seran revisades a través del sistema fixat en la part corresponent del present Acord. La resta de les clàusules es consideraran prorrogades fins a la firma d'un nou acord.  
Les corporacions locals que, per mitjà dels seus plenaris corporatius, aproven l'adhesió al present Acord-Marc per a les Administracions Locals, retrotrauran la seua aplicació al moment de la seua firma, en tot allò que siga susceptible de dur-se a terme.  
III. Jornada laboral: distribució  
A causa de l'heterogeneïtat existent entre les distintes administracions locals de la nostra comunitat autònoma, a la multitud i diversitat dels servicis que es presten als ciutadans, així com a la gran diferència existent entre els municipis, tant en població, com en nombre d'empleats públics que presten servici a estes i atenent també als múltiples col·lectius d'empleats que les integren, resulta difícil concretar una jornada laboral homogènia, única i de compliment obligatori. No obstant això, i tractant d'unificar el temps de treball dels empleats públics al servici de l'administració Local a la Comunitat Valenciana, la jornada laboral no serà superior a les 37 hores i 30 minuts setmanals.  
En conseqüència, amb el respecte a la capacitat d'organització de l'administració local, la distribució dels temps de treball de la jornada laboral són competència de cada entitat local que haurà de distribuir-la amb criteris d'eficiència, en el marc de la mesa general de negociació, entre corporació i sindicats. No obstant això, el nombre d'hores de treball efectiu haurà d'atendre a criteris de distribució que conjuguen l'eficàcia en la prestació dels servicis amb el dret a la conciliació de la vida familiar, possibilitant, en la mesura que siga possible, una jornada genèrica, matinal, intensiva i flexible. Per això s'establixen les següents limitacions a la jornada diària i quan esta es desenvolupe en còmputs superiors a la setmana:  
. En els supòsits de servicis que la prestació dels quals és contínua, és a dir els 365 dies de l'any, les 24 hores, no podran existir jornades superiors a 10 hores ordinàries diàries, llevat que existisca pacte d'una altra distribució del temps de treball diari i respectant en tot cas el descans entre jornades que no podrà ser inferior a 12 hores entre la terminació d'una jornada i el començament de la següent.  
. Podran computar-se les jornades anualment en períodes de treball diferents al setmanal, garantint en tot cas el compliment de la jornada màxima anual establida i que entre un període de treball i un altre existisquen com a mínim 48 hores continuades de descans.  
. Quan la prestació tinga un caràcter normalitzat, és a dir que es preste durant la jornada diürna i de dilluns a divendres, la jornada diària no podrà ser superior a 8 hores ni inferior a 6, sense que supere en cap cas el còmput anual establit.  
. Els empleats públics que, a causa de les circumstàncies especials del seu servici, hagen de realitzar la seua jornada en dies festius, a la nit o en torns rotatoris de matí, vesprada i nit, així com en jornada partida de matí i vesprada, ha de contemplar-se estes circumstàncies en la retribució del lloc de treball.  
Les entitats locals adherides al present Acord potenciaran el principi de creació d'ocupació quan s'observe una acumulació de servicis extraordinaris, si la quantificació, en hores a còmput anual, supera en 2/3 les corresponents per cada lloc de treball.  
IV. Ocupació pública  
Les parts manifesten la seua voluntat de configurar una estructura organitzativa municipal en què l'ocupació estable siga el principi que la inspire i cap eixe objectiu dirigiran les seues ofertes d'ocupació.  
Els firmants de l'Acord, en el termini d'un any a partir de l'entrada en vigor del present Acord i a través de la seua Comissió de Seguiment, acordaran un Catàleg de Funcions i una Relació de Llocs de Treball de referència que procurarà incloure els conceptes que s'hauran d'utilitzar per a la valoració dels llocs. La seua redacció ha de marcar en paral·lel les directrius per a una major eficàcia i eficiència en l'organització del treball de les corporacions locals amb l'objectiu d'aconseguir un enriquiment de les tasques en el lloc de treball.  
Les corporacions locals, tan bon punt adoptat l'acord de la Comissió de Seguiment i durant la vigència del present acord, hauran de tindre redactades les Plantilles i les Relacions de Llocs de Treball amb les corresponents dotacions pressupostàries.  
Es fomentarà de manera especial la promoció interna dins de les administracions locals, d'acord amb la normativa i els acords d'estabilitat aconseguits entre la Generalitat Valenciana i els Sindicats.  
La selecció del personal al servici de les administracions locals seguirà els principis establits per les lleis. En tots els tribunals de selecció participaran els sindicats representatius conforme als requisits establits per la legislació vigent.  
1. A fi d'aconseguir una gestió eficaç dels recursos que els ciutadans han confiat a les corporacions locals i els seus empleats, les polítiques d'ocupació públic durant este període estaran presidides pels criteris següents:  
. Estabilitat en el lloc de treball en la mesura que s'atenga les necessitats o les comeses de caràcter estable.  
. Reordenació, transformació i distribució de l'ocupació en cada servici, departament o organisme a fi d'avançar cap a una estructura ocupacional més coincident amb les necessitats de cada àrea de l'administració local, que responga millor a les expectatives professionals dels empleats públics i que incremente les seues oportunitats de promoció.  
. Conversió d'ocupació temporal en ocupació estable, a través de les corresponents Ofertes d'Ocupació Pública (OOP) i processos selectius que procedisquen a evitar contractacions per a llocs de treballs estables i estructurals.  
. Els firmants de l'Acord, en el termini d'un any a partir de l'entrada en vigor del present Acord i, a través de la seua Comissió de Seguiment, impulsaran i negociaran un model de bases homogènies de referència, per a la cobertura de vacants en les entitats locals.  
2. Cada administració o organisme negociarà amb les organitzacions sindicals la preparació i disseny dels Plans d'Oferta d'Ocupació Pública, tenint en compte el que establix l'epígraf 3 d'este acord amb les condicions següents:  
. Els aspectes de l'Oferta d'Ocupació Pública relacionats amb la promoció interna i els criteris bàsics de selecció, seran negociats amb els sindicats firmants.  
. Dins del marc de la legislació vigent es tendirà a la fórmula del Concurs-Oposició com a mitjà de selecció dels empleats públics.  
3. Finalitzat este procés l'administració determinarà el nombre i característiques dels llocs de treball a incloure en l'Oferta d'Ocupació Pública i s'hauran de realitzar obligatòriament les convocatòries necessàries abans de la finalització de l'any en curs.  
4. En les Ofertes d'Ocupació Pública es complirà tot allò que disposa la legislació vigent en la Funció Pública Valenciana, en relació amb la integració laboral de les persones amb discapacitats, de manera que el percentatge dedicat amb este fi es cobrisca obligatòriament amb el mencionat personal, superant prèviament les proves selectives adaptades a la seua discapacitat.  
La corporació, prèvia consulta amb els representants sindicals, determinarà els sectors i les àrees funcionals en què resulte més factible aplicar la reserva de places per a este col·lectiu.  
5. Les administracions locals es comprometen a dimensionar adequadament els efectius d'empleats públics, de manera que es reduïsca al mínim imprescindible l'ocupació temporal, i deixant-la reduïda a un huit per cent com a màxim.  
No obstant això, en aquelles entitats locals que la seua plantilla no excedisca de 25 empleats públics, s'establix que els empleats temporals contractats no podran excedir de dos.  
Els principis bàsics i els objectius seran:  
. Aconseguir el compliment de causalitat en les contractacions que realitze l'administració local comporta, que a un treball de caràcter estable l'acompanyarà sempre un lloc de caràcter indefinit.  
. Justificar exclusivament la temporalitat en el cas de contractes realment causats per una obra o servici determinat, puntual o dependent de programes concrets i no habituals d'altres administracions.  
. Utilitzar la modalitat de contracte fix a temps parcial per als llocs de treball de caràcter estacional permanent.  
. Utilitzar les modalitats de contractació previstes en la legislació, excepte els contractes de formació que únicament seran utilitzats per als casos d'Escoles Taller i Cases d'Ofici i la resta de projectes de formació ocupacional, si les bases reguladores així ho indiquen.  
6.a) Durant la vigència del present acord es desenvoluparà un programa de conversió d'ocupació de caràcter temporal en fix, en aquells casos en què les tasques tinguen caràcter permanent i no conjuntural, a fi d'impulsar de forma decisiva la solució d'estos problemes durant el referit període.  
En este sentit, es procuraran i impulsaran l'obertura de negociacions en totes les entitats locals per a realitzar processos de funcionalització del personal laboral de forma reglada, d'acord amb la normativa i amb els representants dels treballadors.  
b) L'adquisició de fixesa s'efectuarà a través dels sistemes previstos en la legislació i en els termes en què es preveja, si és el cas, en els corresponents acords, amb el criteri d'haver superat un procés selectiu.  
7. L'administració local i els seus organismes autònoms, aplicaran en el seu àmbit el RD 1424/2002, de 27 de desembre, que regula la comunicació del contingut dels contractes de treball i de les còpies bàsiques als Servicis Públics d'Ocupació, estenent-la al personal d'ocupació interina i s'elaborarà anualment una estadística d'ocupació interina i eventual que es facilitarà als sindicats firmants.  
8. Les corporacions locals i els seus organismes informaran els sindicats de totes les prestacions de servicis a realitzar amb persones físiques i/o jurídiques que suposen la realització d'activitats externes a la pròpia administració. Així mateix, també informaran dels convenis amb la Comunitat Autònoma i el SERVEF que estiguen relacionats amb la contractació de personal al servici de les entitats locals.  
9. En virtut del principi d'igualtat de tracte de tots els empleats d'ajuntaments i organismes autònoms, siga quin siga el seu règim jurídic, l'equip de govern municipal, així com els responsables dels organismes no utilitzaran la fórmula d'indemnització substitutòria en el supòsit d'acomiadament del personal fix de plantilla, quan no hi haja causa justificada i així haja sigut declarat pels jutges o tribunals competents.  
V. Gestió dels servicis públics  
A fi de satisfer de manera àgil, eficaç i eficient les demandes de la societat en relació amb els servicis públics de l'administració, les parts es comprometen a millorar la qualitat dels servicis, que seran prioritàriament gestionats de manera directe per les administracions locals que els presten.  
Les corporacions locals que, per circumstàncies específiques i excepcionals, variaren la modalitat de gestió d'algun servici que ja prestaren directament, o bé succeïsquen causes d'extinció de la titularitat, personalitat, modificació de la fórmula de gestió, o qualssevol altra de qualsevol servici o entitat municipal (organismes autònoms o semblants), estaran obligades a reubicar als empleats públics del servici afectat en un altre servici o dependència de l'administració local què es tracte, sense que es puga produir pèrdua econòmica ni professional respecte a la que anteriorment tinguera.  
En tot cas, i donat el supòsit de gestió indirecta de qualsevol servici municipal, les parts acorden recomanar la possibilitat d'incloure en els plecs i textos, clàusules perquè, en el cas de no existir taules retributives en els convenis de sector o estar sense conveni de referència, que el salari dels seus empleats i pel qual pliquen, s'aproxime el més possible a una vegada i mitja (150%) del salari mínim interprofessional (SMI).  
VI. Retribucions  
1. Sistema retributiu  
Davant de la gran quantitat de sistemes retributius existents en les Administracions Locals de la Comunitat Valenciana, les parts que concerten el present Acord-Marc manifesten la seua voluntat d'incorporar-se a un sistema retributiu únic que permeta major homogeneïtat retributiva i facilite la gestió de les nòmines del personal al seu servici, per la qual cosa el principi general que s'aplicarà serà el d'equiparació retributiva entre col·lectius.  
Com que l'únic sistema comú a totes les administracions és el regulat per la Llei 30/1984, de 2 d'agost, de mesures per a la Reforma de la Funció Pública, i com que també les successives lleis de Pressupostos Generals de l'Estat fixen les retribucions bàsiques i complementàries, és pel que la referència a utilitzar serà, en tot cas, la derivada de l'aplicació d'eixe sistema retributiu i les adaptacions que el plenari de l'entitat local estime oportunes per a aplicar els mínims que en este acord es proposen en l'ANNEX I.  
2. Increments retributius  
Totes les entitats locals afectades pel present Acord procediran a aplicar un increment anual igual a l'establit per a cada exercici per la Llei de Pressupostos Generals de l'Estat per al personal al servici del sector públic.  
3. Fons addicionals  
Les Administracions i les entitats locals podran pressupostar un fons addicional, en el marc de referència establit en la Llei de Pressupostos Generals de l'Estat.  
La distribució es realitzarà en l'àmbit de la Mesa General de cada administració dins dels marges econòmics legals, servint de referència perquè l'òrgan administratiu pertinent fixe les quanties corresponents que hauran d'abonar-se en els conceptes retributius fixats pel RD 861/86 a este efecte, com a conseqüència de la prèvia catalogació i valoració dels llocs de treball.  
4. Gratificacions per servicis extraordinaris  
1.Segons allò que s'ha establit per l'art. 23.3.d) de la Llei de Reforma de la Funció Pública, llei 30/1984, les gratificacions retribuiran els servicis extraordinaris realitzats fora de la jornada normal i no podran ser fixes en la seua quantia, ni periòdics en la seua aportació.  
2.S'acorda pel plenari, segons allò que s'ha establit pel RD 861/1986, com a criteri orientatiu els següents:  
2.a) La realització de servicis extraordinaris quedaran restringits a aquells casos en què siga imprescindiblement i absolutament necessària la realització. En tot cas s'haurà de notificar, l'orde de la realització per escrit.  
2.b) Els servicis extraordinaris seran inexcusables quan vinguen exigits per necessitats de reparar sinistres, altres danys i/o actuacions urgents, així com en cas de risc de pèrdues de matèries primeres.  
2.c) Els servicis extraordinaris justificats per necessitats pròpies de la naturalesa de l'activitat que en cada cas es desenvolupe, no podran superar en còmput anual les 80 hores per empleat.  
VII. Mobilitat entre administracions  
La selecció s'efectuarà d'acord amb el règim jurídic aplicable en cada cas, però respectant-se sempre els principis d'igualtat d'oportunitats, mèrit, capacitat i publicitat.   
A fi de facilitar una futura mobilitat del personal, al mateix temps que una millor homogeneïtat de condicions de treball, salaris i promoció professional, s'acorda establir una comissió que estudie i acorde, en el termini màxim d'un any, el procediment, proves i temaris, per a la selecció d'empleats públics en l'àmbit local de la comunitat autònoma, sempre dins del necessari respecte a les regulacions legals que pogueren ser de compliment obligatori.   
S'ha d'aconseguir un equilibri entre la renovació i la permanència en el lloc de treball, aprofitant l'efecte beneficiós que l'assignació de recursos produïx i la fluïdesa en l'ocupació dels llocs. S'ha d'evitar l'efecte negatiu que l'excessiu i l'indiscriminat canvi produïx en les estructures organitzatives, al mateix temps que reduïx la professionalització del personal.   
Els empleats podran permutar les places que exercisquen en propietat en els distints ens locals, sobre la base del que preveu la normativa legal de referència.   
Com a annex, en els acords de cada entitat local es negociaran reglaments de concurs de trasllats i provisió de places vacants a cobrir, per al personal de l'entitat. Estos concursos de trasllats tindran una periodicitat anual prèvia a l'oferta d'ocupació pública.  
L'empleat/a podrà sol·licitar el canvi de lloc de treball per permuta, sempre que es reunisquen els requisits necessaris establits en la legislació vigent d'aplicació.  
En cas de discrepància per part de l'entitat, l'assumpte serà tractat per la comissió de seguiment o paritària corresponent de cada entitat local, resolent-se per l'òrgan administratiu corresponent la concessió de la esmentada permuta.  
Els empleats afectats per la mobilitat funcional obligatòria per necessitats del servici, tindran preferència per a ocupar les vacants de la mateixa categoria, tenint dret a ser informats per l'entitat local de l'existència de vacants en el moment en què es produïsquen.  
VIII. Salut laboral  
1. Atés que tots els empleats públics .sense excepcions de cap tipus. tenen dret a una protecció eficaç de la seua integritat física i la seua salut en el treball, i que l'administració té el deure de promoure, formular i aplicar una adequada política de prevenció de riscos, per a la qual cosa i en el marc d'un Pla Estratègic de Prevenció de Riscos per a les administracions locals, les parts es comprometen a col·laborar estretament, negociant amb les organitzacions firmants les condicions de la seua posada en marxa i desenvolupament, amb l'objectiu d'elevar els nivells de salut i seguretat en el treball en les Administracions locals, dins del marc de la Llei 31/1995, de 8 de novembre, de Prevenció de Riscos Laborals i les disposicions, normativa i reglaments que la desenvolupen.  
2. A fi d'eixugar el dèficit existent en la matèria .que no és imputable a les corporacions locals menudes. es podran agrupar les corporacions locals, preferentment a través de les mancomunitats, per a crear Servicis de Prevenció propis i, en tot cas, es potenciarà la creació de la figura del Tècnic de Prevenció de Riscos Laborals, que serà la figura que preste eixe servici als municipis mancomunats o agrupats.  
3. En el marc del que disposa el Reglament dels Servicis de Prevenció, els municipis amb més de 250 empleats es dotaran, d'esta manera, del lloc de treball de Tècnic de Prevenció de Riscos Laborals, sempre que esta administració no tinga creat el seu propi Servici de Prevenció, i en este cas s'ajustarà a allò que s'ha establit per l'esmentat Reglament i la resta de legislació vigent en la matèria.  
Els municipis amb una plantilla compresa entre 100 i 249 empleats, assignaran a un lloc de treball concret les funcions i activitats que corresponen als delegats de prevenció junt amb les pròpies del lloc de treball que exercisquen normalment.  
4. Es procurarà establir els mínims que sobre vestuari de treball arreplegue l'Esmentada Llei, amb referència a les categories professionals, estenent-se a altres per analogia.  
5. Durant la vigència del present acord la Federació Valenciana de Municipis i Províncies desenvoluparà el marc formatiu adequat per a la presentació de les accions informatives i de divulgació de l'esmentada llei.  
Els firmants del present Acord, junt amb les Administracions competents en la matèria, Comunitat Autònoma, Institut Nacional de Seguretat i Higiene en el Treball, etc. es comprometen a desenvolupar els estudis i iniciatives pertinents, que a més de millorar les condicions de Seguretat i Salut del conjunt dels empleats públics, milloren de forma notable el servici i l'atenció al ciutadà.  
6. Dins del marc d'un pla estratègic de prevenció de riscos laborals, com queda arreplegat en l'apartat anterior, les entitats locals adherides al present acord amb la FVMP, conscients de la necessitat d'aplicar en tots els seus termes la normativa en prevenció de riscos laborals, i amb l'objectiu prioritari de millorar les condicions de treball de les empleades i els empleats de manera que es garantisca la seua salut i seguretat, es dotaran de delegats/des de prevenció de caràcter territorial.  
7. La designació es durà a terme per part de les organitzacions sindicals més representatives en les entitats locals adherides al present acord, junt amb la FVMP, a través d'una comissió paritària. El nombre i l'àmbit territorial es determinarà en funció del nombre de centres de treball i de la seua grandària.  
Estos delegats/des de prevenció territorial es dotaran de les mateixes garanties que la resta de representants dels treballadors i les treballadores, amb dedicació a jornada completa a les seues funcions.  
Per al desenvolupament de les seues funcions, com a mínim, estaran en possessió de la formació acreditativa de nivell intermedi segons el que disposa l'annex V del Reglament dels Servicis de Prevenció (RD 39/1997, de 17 de gener)  
IX. Assistència jurídica i assegurança d'accidents de treball  
1. Assistència jurídica  
Les corporacions locals estaran obligades a prestar l'assistència jurídica adequada als seus empleats en els casos de conflictes sorgits amb particulars com a conseqüència de la prestació dels servicis i dels que pogueren derivar-se responsabilitats civils per a la corporació municipal.  
Per a cobrir eixa contingència, es concertarà pòlissa d'assegurança de responsabilitat civil per accions o omissions culpables o negligents dels treballadors sempre que eixos supòsits tinguen lloc en l'exercici de la seua comesa laboral.  
2. Cobertura d'accidents de treball  
Les corporacions locals es comprometen, a través del pla de pensions, a garantir en cas d'accident de treball una indemnització, per als supòsits de mort, gran invalidesa, invalidesa permanent o absoluta per un valor mínim de 30.000 €.  
3. Subscripció de pòlisses col·lectives  
La FVMP podrà concertar un pla de pensions col·lectiu pel sistema d'ocupació per a totes les administracions locals que subscriguen el present acord i que contemple la cobertura dels supòsits anteriors.  
X. Formació  
Les parts que subscriuen el present Acord coincidixen plenament en l'anàlisi que determina que, la dispersió i la xicoteta grandària de la majoria de les corporacions de la Comunitat Valenciana condicionen, en gran manera, les possibilitats de rebre formació dels empleats públics, d'una banda, i d'impartir-la per les pròpies administracions, d'altra banda.  
Per això, conscients de la necessitat de fer un major esforç i més important en matèria de formació en tots els nivells de l'estructura, i amb la premissa d'optimitzar la inversió en matèria formativa amb un procediment àgil, econòmic i eficaç, s'establiran uns objectius base per a la consecució dels fins marcats.  
Les accions formatives i els objectius base a desenvolupar durant la vigència d'este acord i sota la responsabilitat de les corporacions locals, tendiran a cobrir, com a mínim, les bandes formatives definides en un Pla de Detecció de Necessitats Formatives que serà elaborat per la Federació Valenciana de Municipis i Províncies i les Organitzacions Sindicals representatives.  
La FVMP, conjuntament amb els sindicats firmants del present Acord, aprofundirà en l'elaboració i execució de Plans de Formació Contínua per als empleats públics locals en la línia dels que, fins estos moments, s'han dissenyat: Plans Agrupats i/o Plans Interadministratius, que permeten als xicotets municipis de la Comunitat Valenciana fer efectiva la formació dels seus empleats, compatibilitzant-la amb la prestació dels servicis.  
1. Objectius  
. La formació com a element essencial en l'estratègia de canvi de les administracions locals, i com a factor bàsic per a incrementar les qualificacions professionals dels empleats públics.  
. Acostar i possibilitar la formació als empleats públics de les entitats locals més xicotetes.  
. Proporcionar els temps necessaris per a la realització dels cursos, amb un màxim de 40 hores a l'any, entenent com a temps efectiu de treball l'emprat en la seua realització, quan el contingut dels cursos siga imprescindible per al correcte exercici del lloc de treball.  
. Inserció en l'ocupació, amb més ofertes i millores d'ocupació pública (OOP), vinculada a la Formació Professional.  
. Vincular la formació a l'adaptació de les noves tecnologies, reciclatge professional i desenvolupament de recursos humans, dins dels plans de modernització i qualitat de les Administracions Públiques.  
. Millorar la qualitat en la prestació dels servicis públics.  
2. Promoció i carrera  
. Per a incrementar la motivació, integració i capacitat professional dels empleats públics i per a valorar l'experiència laboral.  
. Per a diferenciar els processos de promoció dels d'ingrés i consolidació.  
. Per a validar la Formació dins d'un sistema, s'integrarà tot el bagatge que porta la seua qualificació professional (antiguitat, experiència, competències transversals, etc.)  
. Per a afavorir el desenvolupament de la modalitat d'itineraris formatius (conformats polivalents i permanents).  
. Per a l'adaptació a un nou lloc de treball a petició del servici, per la necessitat adaptació a les noves tecnologies i/o especialització laboral; este període de formació s'entendrà com a temps de treball amb caràcter general.  
3. Objectius de l'acord en matèria de formació  
1. La FVMP es compromet, en col·laboració amb els sindicats firmants d'este acord, a coordinar i planificar les necessitats formatives i desenvolupar els esforços necessaris per a la seua satisfacció.  
2. Aquelles corporacions locals que disposen de plans de formació propis, i que cobrisquen les necessitats reals de les seues programacions, podran establir convenis individuals amb la FVMP, per a la coordinació dels seus respectius plans de formació.  
3. Cada promotor de Plans de Formació Contínua, quan es tracte d'alguna entitat local, haurà de facilitar anualment en suport informàtic als seus corresponents departaments de personal, i a la FVMP, la relació nominal dels treballadors d'eixa administració que hagen obtingut el corresponent certificat d'assistència o aprofitament. En el mateix suport només haurà de constar la informació següent: promotor del Pla de Formació; nom i cognoms de l'alumne; entitat local en què treballa, denominació del curs; dates de realització del curs; localitat de realitzaciócurs del curs; nombre d'hores lectives del curs; nombre de crèdits (taula d'equivalència: hores = crèdits) i finalment, el programa del curs realitzat.  
En el cas que el promotor siga una organització sindical o la pròpia Federació Valenciana de Municipis i Províncies, hauran d'intercanviar entre ells una còpia en suport informàtic (d'acord amb el contingut assenyalat en el paràgraf anterior), per al cas d'alumnes que treballen en qualsevol entitat local del seu àmbit territorial, es compromet l'organinització promotora a tramitar-ho així a l'entitat local que corresponga.  
4. La FVMP i els sindicats presents en la Comissió de Seguiment coordinaran, dissenyaran i gestionaran accions formatives concretes al marge dels plans de l'Institut Nacional d'Administració Pública (INAP), i en el que les entitats locals que participen efectuaran les aportacions proporcionals al nombre dels seus empleats que hi assistisquen.  
5. Aquelles entitats locals que no tinguen capacitat suficient per a elaborar el seu propi Pla de Formació Unitari, entraran a formar part dels Plans Agrupats. A este efecte, es crearà una mesa FVMP-Sindicats per a la planificació, seguiment i control d'estos Plans, tal com contempla l'article 3, apartat 3 del III Acord per a la Formació Contínua de les Administracions Públiques (III AFCAP).  
En este sentit, i perquè açò siga efectiu, les corporacions locals es comprometen a facilitar l'assistència als cursos dissenyats dins del Pla Agrupat interadministratiu de la FVMP, els quals es realitzaran en calendari i horaris adequats.  
6. L'Administració facilitarà cursos per a la preparació de les proves per a la promoció interna, segons els criteris que establisquen en cada corporació municipal les comissions Paritàries de Formació.  
7. La FVMP realitzarà les negociacions amb els organismes pertinents (INAP, IVAP; MEC, universitats, etc...) per a aconseguir l'homologació o equivalència dels cursos de formació professional que es realitzen amb les titulacions requerides per la Llei 30/84 per a la promoció professional.  
En tot el que ací no s'ha establit, caldrà ajustar-se a allò que s'ha disposat per al capítol de formació, als acords Administració-Sindicats i als Acords de Formació Contínua per a les Administracions Públiques (AFCAP).  
XI. Vacacions, permisos i llicències  
1. Vacacions  
Els empleats públics de les administracions locals de la Comunitat Valenciana, tindran dret a un mes de vacacions a l'any o dels dies que en proporció corresponguen si el temps de prestació de servicis fóra menor. A més dels dies supletoris respecte als anys de servici que els acords entre Generalitat i Sindicats arreplegats en el Decret 34/1999, de 9 de març, del Govern Valencià, pel que es regulen les condicions de treball del personal al servici de l'administració del Govern Valencià .modificat pel Decret 80/2004, de 14 de maig, del Consell de la Generalitat, pel que es modifica parcialment l'anterior. Seran considerats a estos efectes els dissabtes com a dies no hàbils:  
a) El personal tindrà dret a gaudir, durant cada any complet de servici actiu, d'un mes natural de vacacions retribuïdes o de vint-i-dos dies hàbils si es prenen fraccionades. En este últim cas es podran gaudir en períodes, sense que cap siga inferior a set dies naturals consecutius.  
b) Les vacacions s'hauran de fruir dins del corresponent any natural. No obstant això, i de forma excepcional, el president de la corporació podrà autoritzar el seu gaudi fins al 15 de gener següent.  
c) El personal tindrà dret a retardar les seues vacacions si no pot iniciar-les com a conseqüència d'incapacitat temporal. Així mateix, tindrà dret a la interrupció del període de vacacions quan haguera hospitalització justificada no voluntària, i en acabant reprendre-les fins a completar els dies que li resten.  
. En el cas de gaudir de permís per maternitat de la dona treballadora, quan coincidisca amb el període vacacional es gaudiran estes vacacions a la conclusió del permís i conforme a l'apartat b) anterior.  
. El període concret de les vacacions s'adequarà al que establix el punt anterior, excepte quan les necessitats del servici, degudament motivades per escrit, no ho permeten.  
. En els centres de treball en què existisca tancament vacacional en un període determinat els treballadors fruiran de les seues vacacions coincidint amb eixe període.  
. En tot cas, els empleats públics coneixeran la data de gaudi de les vacacions amb almenys dos mesos d'antelació a la data del seu gaudi.  
2. Permisos i llicències  
A) Els empleats públics, la relació laboral dels quals siga indefinida, podran sol·licitar llicències sense sou per temps acumulat no superior a sis mesos cada tres anys.  
Durant el període de llicència es mantindran tots els drets a excepció del de retribució.  
B) Els qui per raons de guarda legal tinguen al seu cuidat directe algun menor de 6 anys o un disminuït físic o psíquic que no exercisca activitat retribuïda, tindran dret a una disminució de la jornada normal de treball fins en una mitat de la mateixa, amb la reducció proporcional del seu salari. Este dret a la reducció de jornada també es podrà exercir en aquells casos degudament justificats per incapacitat del pare o de la mare o de la parella.  
C) L'empleat/da públic, tindrà dret a fruir de les llicències i permisos pels temps i causes que s'estipulen en l'article 9 del Decret 34/99 de la Generalitat Valenciana, o el que el substituïsca tal com especifica l'article 142 del TRLBRL, en els mateixos termes i condicions.  
En virtut d'això, disposaran de:   
b) Dos dies que coincidiran amb el 24 i 31 de desembre.  
a) Sis dies, a elecció de l'empleat públic.   
c) En tot cas gaudiran dels permisos per assumptes particulars dins de l'any natural i fins al 15 de gener següent.  
El personal podrà distribuir estos dies a la seua conveniència, sol·licitant-los amb almenys cinc dies hàbils d'antelació i sense cap justificació. Excepcionalment es podran sol·licitar amb un termini menor a l'indicat anteriorment quan es tracte de casos d'urgència, i en este cas, haurà de ser justificada.  
XII. Participació i drets sindicals  
En el que fa referència a la participació i els drets sindicals, en les administracions locals s'aplicarà el que regula la Llei Orgànica de Llibertat Sindical. En l'àmbit de cada entitat local s'establiran bosses d'hores sindicals de caràcter mensual, de manera que el crèdit horari dels representants d'un mateix sindicat puga ser utilitzat indistintament per qualsevol d'ells, en els termes establits en la legislació vigent que se li aplique.  
Donada l'extensió geogràfica i la dispersió existent a què ja hem fet referència en altres apartats, es fa necessari articular un mecanisme que permeta a les Organitzacions Sindicals firmants disposar de personal per a potenciar, estendre i controlar l'aplicació de l'Acord, per a la qual cosa les parts firmants buscaran, dins dels tres mesos següents a la firma del present acord, les fórmules que possibiliten l'acumulació d'hores sindicals i el suport financer que ajude a posar en marxa eixos objectius.  
Es fixarà un nombre d'empleats/des amb dedicació completa a les labors sindicals, a adjudicar a cada una de les organitzacions firmants, en funció dels resultats electorals obtinguts en les últimes eleccions sindicals dels empleats públics en l'àmbit d'aplicació del present Acord-Marc.  
Així mateix, a fi de coadjuvar a la dotació de mitjans personals per al més eficaç desenvolupament de les tasques sindicals i facilitar la coordinació entre les administracions locals i els sindicats representatius a nivell Estatal o de Comunitat Autònoma, els empleats de les distintes administracions locals, així com dels seus organismes autònoms que posseïsquen càrrecs en comissions o comités executius a nivell provincial, autonòmic o nacional pels congressos respectius, o el procediment fixat en els estatuts de cada organització sindical, els serà d'aplicació la reserva del lloc de treball mentres romanguen en el seu càrrec sindical, tal com disposa l'article 9 de la Llei Orgànica de Llibertat Sindical. En tot cas, l'alcalde podrà concedir permisos sindicals de caràcter institucional.  
En les corporacions locals i organismes autònoms, el nombre d'empleats de les quals estiga comprés entre els 100 i 250, i on existisquen seccions sindicals legalment constituïdes, sense perjuí del que establixen els respectius Convenis o Acords, podran designar Delegat Sindical amb les mateixes garanties i drets amb caràcter general, que els Delegats de Personal, Juntes i Comités.  
XIII. Assistència social.  
1. Fons per a l'acció social  
Les Administracions Locals i Entitats Locals de la Comunitat Valenciana es comprometen a incloure en els seus pressupostos una quantitat no inferior al 0,5 per 100 de la massa salarial total dels seus empleats públics destinada a programes d'acció social per als seus treballadors.  
La FVMP junt amb els sindicats firmants del present Acord establiran les condicions per a accedir a Plans Agrupats de Pensions del sistema d'ocupació, que seran l'element principal a què es destinen els fons d'acció social generats per la inclusió del 0,5 per 100 de la massa salarial.  
En aquelles corporacions que per Acords o Convenis tingueren establit un sistema diferent de distribució de l'acció social, podran incorporar-lo als Plans de Pensions Agrupats, mantindre el seu propi sistema o arribar a un sistema mixt, tot això respectant plenament l'autonomia local i el dret a la negociació col·lectiva.  
2. Supòsit d'incapacitat temporal  
En el supòsit d'incapacitat temporal es prendrà com a referència per a tot el personal el que disposa l'article 69 de la Llei de Funcionaris Civils de l'administració de l'Estat (LFCAE).  
3. Bestretes reintegrables  
Els empleats públics tindran dret, per als casos de necessitat justificada, a un préstec sense interés de fins a tres mensualitats de les seues retribucions i la concessió d'este préstec serà atorgada per l'alcalde/ssa.  
Les quantitats prestades es reintegraran pel treballador en el període de dotze a vint-i-quatre mesos següents a la concessió del préstec o en un altre període menor a elecció del treballador per mitjà de la detracció mensual de la part alíquota corresponent.  
XIV. Comissió de seguiment de l'acord  
A l'efecte de vigilància, seguiment i consultes respecte d'este acord es constituirà, en el termini d'un mes a partir de l'aprovació del present acord, una Comissió paritària integrada per les parts firmants del mateix, que es dotarà del seu propi reglament de funcionament.  
Esta Comissió haurà de reunir-se, a més del que preveja el seu reglament, quan alguna de les parts ho requerisca o quan existisca un conflicte de caràcter laboral en les entitats locals adherides a este acord i qualsevol de les parts en conflicte ho sol·licite.  
Disposició addicional primera  
La Secretaria General de la Federació Valenciana de Municipis i Províncies, en el termini d'un mes a partir de l'aprovació i firma del present acord, es compromet a remetre'l al Diari Oficial de la Generalitat per a la seua publicació a l'efecte de la seua més àmplia difusió i coneixement.  
Disposició addicional segona  
En cas de produir-se transferències o delegació de competències a les corporacions locals per part d'una altra administració, i si comportaren assumpció de personal de l'administració delegatòria, els serà aplicable el present acord en els termes que, en tot cas, siguen negociats amb les representacions sindicals firmants del present Acord.  
Disposició addicional tercera  
Donades les circumstàncies excepcionals del contracte d'inserció que regula la Llei 12/2001, de 9 de juliol, les parts firmants es comprometen a negociar la seua aplicació en les administracions locals a fi de regular les condicions laborals i econòmiques dels treballadors que resulten afectats per este tipus de contractació.  
Disposició addicional quarta  
No s'aplicaran al personal funcionari allò que s'ha previst en els paràgrafs 4 (Justificar exclusivament......), 5 (Utilitzar la modalitat.....) i 6 (Utilitzar les modalitats de contractació....) del punt 5, el paràgraf dos de l'apartat 6.a) (Durant la vigència....), punt 6.b) i punt 9 (En virtut del principi....) tots ells de l'apartat IV; l'apartat V (Gestió dels servicis públics), el còmput de l'antiguitat relatiu al personal fix discontinu previst en l'annex I i l'annex II (Pacte per l'estabilitat en l'ocupació). Així mateix no s'aplicaran al personal funcionari totes les referències a les hores extraordinàries, als convenis col·lectius, als contractes de treball i còpies bàsiques.  
Disposició final  
Este acord entrarà en vigor l'1 de maig del 2006 i substituïx en la seua integritat al subscrit en data 11 de novembre del 2004 i publicat en el Diari Oficial de la Generalitat de data 20 de desembre del mateix any i que automàticament queda sense cap efecte.  
ANNEX I  
Retribucions  
1. Conceptes retributius  
Els conceptes pels quals es retribuirà al personal al servici de les Administracions Locals de la Comunitat Valenciana quedaran homologats als establits per la Llei 30/1984 per als funcionaris públics i són:  
Sou: És la quantitat fixa que correspon per mes complet de servici segons el grup a què pertany la seua categoria professional, segons s'establix en el quadro de retribucions.  
Antiguitat: L'antiguitat serà computada per triennis que seran complits per cada tres anys successius de servicis prestats, segons les quanties establides en el quadro de retribucions.  
. Es reconeixeran, a l'efecte de la seua percepció, els servicis prestats prèviament a l'administració en el cas del personal laboral fix.  
. El personal fix discontinu computarà els triennis pel temps efectiu de servicis prestats.  
Pagues extraordinàries: Corresponen, dos pagues extres a l'any, consistents cada una d'elles, com a mínim, en l'import d'una mensualitat de sou i triennis i que seran abonades en els mesos de juny i desembre de cada any. A cada paga haurà d'incrementar-se la part corresponent que establisca la Llei de Pressupostos Generals de l'Estat.  
Complement de destí: És la retribució fixa que correspon per mes complet de servici segons el nivell a què pertany la seua categoria professional i en les quanties que s'establixen en el quadro de retribucions. Els trams de nivells del complement de destí a aplicar per a cada grup seran els que acorde el ple sobre la base d'allò que s'ha fixat en la normativa i que en qualsevol cas es pren com a referència:  
Grup Nivell mínim Nivell màxim.  
 A 20 30  
 B 16 26  
 C 14 22  
 D 12 18  
 E 10 14  
Complement específic: És la retribució que correspon percebre per mes complet de servici, en funció de les característiques especials del lloc de treball que ocupa i en les quanties mínimes que s'establixen en el quadro de retribucions i la quantia global del qual haurà d'ajustar-se a allò que s'ha prescrit en el RD 861/1986.  
Complement de productivitat: Estarà destinat a retribuir l'especial rendiment, l'activitat extraordinària i l'interés o iniciativa amb què l'empleat públic exercix la seua funció al lloc de treball, sense que en cap cas esta retribució puga considerar-se fixa en la seua quantia ni periòdica en la seua aportació i la quantia global del qual haurà d'ajustar-se a allò que s'ha prescrit en el RD 861/1986.  
2. Quadro de retribucions establides oficialment per la LPGE  
RETRIBUCIONS BÀSIQUES 2006 A 14 MESOS  
 SOU BASE TRIENIS  
GRUP IMP. MES IMP.MES  
A 1.091,02 41,93  
B 925,96 33,55  
C 690,24 25,19  
D 564,39 16,83  
E 515,26 12,63  
COMPLEMENT DE DESTÍ  
NIVELL IMP. MES IMPORT A IMPORT A  
 INCORPORAR INCORPORAR  
 EN LA EXTRA EN LA EXTRA   
 JUNY DESEMBRE  
 (80% CD) (100% CD)  
10 212.79 170.24 212.79  
11 234.98 187.99 234.98  
12 257.17 205.74 257.17  
13 279.39 523.52 279.39  
14 301.61 241.29 301.61  
15 323.80 259.04 323.80  
16 346.03 276.83 346.03  
17 368.18 294.55 368.18  
18 390.40 312.32 390.40  
19 412.62 330.10 412.62  
20 434.82 347.86 434.82  
21 468.09 374.48 468.09  
22 504.18 403.35 504.18  
23 540.34 432.28 540.34  
24 576.47 461.18 576.47  
25 612.60 490.08 612.60  
26 690.47 552.38 690.47  
27 787.03 629.63 787.03  
28 823.18 658.55 823.18  
29 859.31 687.45 859.31  
30 958.01 766.41 958.01  
3. Complement específic mínim mensual que aprova el plenari de l'ajuntament, amb subjecció al que establix el RD 861/1986 i als límits pressupostaris que anualment fixen els Pressupostos Generals de l'Estat, per als llocs de treball integrats en cada grup de titulació dels fixats per la Llei 30/1984.  
ESPEC IMP. ANY IMP. MES  
A 6.270,84 522,57  
B 4.565,40 380,45  
C 4.143,84 345,32  
D 3.543,60 295,30  
E 3.312,72 276,06  
4. Quantia orientativa per a l'establiment de la gratificació per servicis extraordinaris pel ple, sobre la base d'allò que s'ha fixat pel RD 861/1986.  
L'empleat públic decidirà si la compensació pels servicis extraordinaris, li és abonada o compensada en descans, segons la seua equivalència en hores, de conformitat amb el següent:  
Hora realitzada Compensació econòmica En descans  
Dia laborable (SB + CD + CE) / jornada+10% 1 h. 30 m.  
Nocturna, diumenge   
o festiu (SB + CD + CE) / jornada+20% 2 h. 00 m.  
(SB és igual a salari base, CD és igual a complement de destí i CE és igual a complement específic. Les quanties d'estos conceptes retributius .incloses les pagues extres. estan referides al total anual, igual que la jornada).  
ANNEX II  
Pacte per l'estabilitat en l'ocupació  
I. La necessitat que les administracions públiques locals duguen a terme en nombrosos àmbits la realització d'activitats públiques i la seua gestió per mitjà de la contractació amb empreses privades, no pot desconéixer ni el caràcter públic dels recursos amb què es financen estes activitats, ni el compromís de tots els poders públics amb la creació d'ocupació, en un marc d'estabilitat i dignitat en les condicions laborals, principis estos que les corporacions locals de la Comunitat Valenciana es comprometen a mantindre com a línies prioritàries d'actuació política.  
Un dels problemes que afecten l'estabilitat de l'ocupació s'origina quan les necessitats de la gestió dels diferents servicis imposen un canvi de contractista. En estos casos no tots els convenis col·lectius inclouen clàusules de salvaguarda de la desitjada estabilitat en l'ocupació.  
La insuficiència del marc legal actual no ha sigut omplida pels criteris jurisprudencials, que, en nombrosos casos, han deixat a la iniciativa de l'administració el fet d'assegurar o no assegurar l'estabilitat en l'ocupació, per mitjà de la inclusió d'una clàusula de continuïtat de les relacions laborals en els plecs de condicions de la contracta i, en altres, a la discrecionalitat de les pròpies empreses adjudicatàries. Per eixe motiu les Organitzacions Sindicals firmants i la Federació Valenciana de Municipis i Províncies volen promoure criteris generals que garantisquen el principi d'estabilitat en l'ocupació.  
En este sentit, el present Acord suposa un compromís de les administracions locals de fomentar en els plecs de condicions dels contractes administratius, la inclusió de clàusules que garantisquen de forma efectiva l'assegurament de la continuïtat en la relació laboral dels treballadors afectats per canvis de contractista.  
II. De la mateixa manera, resulta convenient establir mesures que tendisquen a una major qualificació del personal de les empreses que hagen de prestar servicis per a l'administració, atés que això redunda directament en la qualitat dels servicis públics. Per això, les empreses que concórreguen als contractes de servicis amb l'administració hauran d'acreditar l'especialització i qualificació del seu propi personal junt amb les condicions econòmiques, mai inferiors a una vegada i mitja el SMI.  
Per a contribuir a la consecució d'estos objectius la FVMP i les organitzacions sindicals CC.OO., CSIF i UGT  
Acorden  
Primer. L'administració i els interlocutors socials firmants del present Acord, determinaran amb caràcter previ a l'inici dels expedients de contractació administrativa, els sectors de servicis públics estables i permanents, als que s'estendran l'aplicació del principi de subrogació, en absència de regulació expressa en els respectius convenis col·lectius.  
La clàusula subrogatòria només podrà operar en aquells supòsits en què ja existisquen treballadors prestant servicis en l'activitat de què es tracte, en virtut d'adjudicació anterior i es tracte, per tant, d'un servici que exigisca continuïtat en la prestació.  
No podrà invocar-se la clàusula subrogatòria quan es tracte d'una primera adjudicació de servicis.  
La subrogació empresarial implicarà que el nou empresari es faça càrrec de tots els treballadors destinats al servici de què es tracte, sempre que tingueren una antiguitat mínima de quatre mesos, respectant els drets econòmics i laborals que tingueren adquirits estos treballadors amb anterioritat a la subrogació.  
En tot cas, i per al supòsit que s'haja acordat que no opere la clàusula de subrogació, en els plecs de condicions administratives que vagen a regir l'adjudicació de contractes de gestió de servicis .excepte pel procediment de subhasta. s'establirà que un dels elements de valoració, a més de la proposta econòmica, serà el grau d'assumpció per la nova empresa dels treballadors que l'anterior empresa tenia afectes el servici objecte de nova contractació.  
A l'efecte de complir el que establix este punt, les empreses adjudicatàries hauran d'informar mensualment l'entitat contractant sobre la identitat de les persones que materialment presten el servici objecte d'adjudicació, així com de la seua categoria laboral, jornada i retribucions. En el termini d'un mes comptat a partir de la denúncia del contracte i, en tot cas, amb trenta dies d'anticipació a la data de la seua finalització, les empreses adjudicatàries hauran d'informar l'administració corresponent del nombre de treballadors que es mantindran afectes l'activitat objecte del contracte i d'aquells altres que l'empresa dedicarà a altres activitats.  
Quan la gestió dels servicis públics es trasllade d'uns ens a altres dins del sector públic, o s'encomane a l'empresa privada, es garantirà, en tots els casos, l'estabilitat en l'ocupació dels treballadors afectats, en els termes establits en el present document.  
Segon. Les Entitats Locals de la Comunitat Valenciana es comprometen que en els procediments administratius d'adjudicació dels contractes de gestió de servicis puga ser tingut en compte, a més del creixement en l'estabilitat en l'ocupació dels treballadors de les empreses concursants, la seua classificació com a empresa d'economia social, el seu respecte a les normes de seguretat en el treball i de protecció del medi ambient i, quan no existisca conveni col·lectiu, s'apoxime el més possible els nivells retributius que garantisquen a la seua plantilla una vegada i mitja el salari mínim interprofessional, establint l'oportú barem.  
Amb eixa finalitat els plecs de condicions podran exigir a l'empresa adjudicatària informes sobre prevenció de riscos laborals emesos per l'autoritat competent en matèria de salut laboral.  
Tercer. Les empreses adjudicatàries del servici de què es tracte es comprometran a no subcontractar amb tercers la realització de l'activitat adjudicada, ni tampoc a utilitzar empreses de treball temporal per a resoldre les seues necessitats laborals en relació amb el servici adjudicat, excepte casos excepcionals, degudament justificats, que es comunicaran prèviament a la representació legal dels treballadors.  
En el cas que hi haja raons justificades per a la subcontractació, les empreses adjudicatàries hauran d'incloure la clàusula de subrogació en els contractes que establisquen amb les subcontractants, de manera que es garantisca l'absorció per l'empresa adjudicatària dels treballadors afectats per la subcontracta.  
Quart. En el marc de la negociació col·lectiva els sindicats firmants i l'administració, podran establir les condicions en què siga possible que els servicis prestats per mitjà de contracte de gestió de servicis puguen passar a ser prestats pel sector públic, garantint, en tot cas, el manteniment del servici públic.  
Quint. En els plecs de condicions de les contractes de servicis que s'efectuen des de qualsevol entitat local es recomanarà a l'empresa adjudicatària, amb caràcter general, de no realitzar contractes inferiors a 20 hores setmanals.  
Sext. Les corporacions locals vindran obligades a informar la FVMP i els sindicats firmants de l'acord de quantes circumstàncies, relacionades amb el contingut d'este acord, es produïsquen per al seguiment de la seua aplicació.  
Sèptim. A fi de potenciar i garantir el seu compliment, la FVMP es compromet a implicar les Administracions Locals de la Comunitat Valenciana en el present acord, per a la qual cosa fomentarà la seua aprovació a través de l'acord plenari de cada corporació local. Amb este exclusiu fi es constituïx una comissió de seguiment composta per dos representants de l'administració i un de cada sindicat firmant.  
Octau. A fi de potenciar la qualitat dels servicis públics prestats indirectament es constituirà dins de la FVMP, amb representació dels agents socials firmants, un Observatori de la Qualitat dels servicis prestats indirectament per empreses privades, d'acord amb la normativa reguladora d'estos programes.  
Nové. En la selecció de personal per als programes d'Escoles Taller, Cases d'Ofici, Tallers d'Ocupació i la resta de projectes de formació ocupacional, es respectaran els principis d'igualtat, mèrit, capacitat i publicitat. Els Sindicats més representatius seran part, amb veu i vot, en les comissions Mixtes de Selecció.  
Les condicions de treball i retribucions per al personal tècnic, docent i auxiliar, seran les establides en el Conveni o Acord que s'aplique al personal de l'entitat local promotora, en idèntics o pareguts llocs de treball.  
ANNEX III  
Salut laboral  
Objecte  
Si es considera que tots els empleats públics tenen dret a una protecció eficaç de la seua integritat física i la seua salut en el treball, i que l'administració té el deure de promoure, formular i aplicar una adequada política de prevenció de riscos, de manera que garantisca la millora de les condicions de treball dels empleats i empleades públics de les corporacions locals a fi d'oferir una major qualitat en la prestació del servici públic.  
Si s'és conscient de les carències existents en esta matèria, sobretot en corporacions menudes, imputable sempre a la falta de recursos humans i materials per a afrontar els requeriments que establix la normativa en prevenció de riscos laborals, en concordança a més, amb els principis d'autonomia i solidaritat entre entitats locals que presidixen els fins de la FVMP.  
És per això pel que les parts firmants del present acord consideren necessari l'elaboració d'un Pla Estratègic en Prevenció de Riscos Laborals en el marc de l'administració local, amb l'objectiu d'elevar els nivells de salut i seguretat en el treball dels empleats i empleades públics:  
Creació de la comissió de prevenció de riscos laborals en les administracions locals  
Naturalesa i àmbit d'actuació  
Es constituïx la Comissió de Prevenció de Riscos Laborals com un òrgan superior de participació institucional que es configura com a rector de les polítiques en prevenció de riscos laborals en les administracions locals i que s'estenen als municipis i mancomunitats associades al present Acord.  
Composició  
La Comissió de Prevenció de Riscos Laborals en les Administracions Locals estarà composta paritàriament per la FVMP i els representants de les organitzacions sindicals majoritàries.  
Es reunirà una vegada al trimestre en plenari, amb independència de les comissions o grups de treball específics que es creen a este efecte, segons es determinen després de la seua constitució.  
La Comissió adoptarà les seues pròpies normes de funcionament.  
Funcions  
. Promoure la integració de la prevenció de riscos laborals en les corporacions locals incloses en el seu àmbit d'aplicació a través dels seus models de gestió.  
. Establir els criteris de desenvolupament i aplicació de la normativa en PRL en l'administració local, així com línies d'investigació i estudi, en col·laboració amb altres entitats públiques o privades competents en la matèria   
. Impulsar i coordinar les actuacions dirigides a l'organització i posada en marxa dels recursos mínims humans i materials necessaris per a realitzar les tasques en prevenció.   
. Establiment del marc formatiu adequat i millorar les condicions de seguretat i salut del conjunt d'empleats/des públics, i es podrà comptar per a això amb la col·laboració d'entitats públiques i/ o privades.   
. Establiment dels criteris de constitució de la Unitat de Coordinació de Servicis de prevenció de riscos laborals.  
Competències  
. Informar el Pla de Formació i Sensibilització en matèria de prevenció de riscos laborals així com de la seua viabilitat i finançament dels plans i programes formatius en matèria de seguretat i salut dirigits a empleades i empleats públics.  
. Informar els projectes de constitució de Servicis de Prevenció Mancomunats així com la seua la viabilitat i finançament.  
. Establir el protocol de coordinació d'activitats empresarials contractades o subcontractades.  
. Establir el protocol d'actuació que permeta l'adaptació i/o el canvi de lloc de treball per a treballadors especialment sensibles a uns riscos o per disminució de capacitat per patologia sobrevinguda.  
. Establir els criteris mínims sobre equips de protecció individual, roba de protecció i equips de treball, en referència a les categories professionals i processos de treball que es determinen.  
. Establir un sistema d'informació normalitzat que permeta la recepció de dades per a conéixer i analitzar els danys derivats del treball.  
Servicis de prevenció: modalitats  
Es podran constituir servicis de prevenció mancomunats per a aquells municipis agrupats en l'àmbit d'una mancomunitat, tal com preveu l'article 21 del Reglament dels Servicis de Prevenció RD 39/1997 de 17 de gener.  
En el supòsit d'agrupacions distintes a l'àmbit de la mancomunitat, es podran constituir servicis de prevenció mancomunats per a àrees geogràfiques limitades.  
Podran concertar-se amb Servicis de Prevenció aliens aquelles especialitats que no disposen dels RRHH i materials necessaris per a desenvolupar les tasques de prevenció en determinades especialitats.  
No obstant això, les administracions locals de més de 250 empleats públics es dotaran en els seus RPT d'un Tècnic de Prevenció de riscos laborals de nivell (intermedi/superior) sempre que esta administració no tinga constituït un servici de prevenció propi conforme el que establix l'esmentat RD.  
Funcions i nivells de qualificació  
Els servicis de prevenció mancomunats que es constituïsquen a este efecte, es dotaran com a mínim, amb un tècnic superior de prevenció de riscos laborals a jornada completa, en cada una de les disciplines i especialitats següents, ergonomia i psicosociologia aplicada, seguretat en el treball, higiene industrial i medicina en el treball, previstes en el Reglament dels Servicis de Prevenció, així com tècnics especialistes en prevenció de riscos laborals que prestarà servici als municipis mancomunats o agrupats.  
El seu nombre i distribució per a cada àmbit s'estudiarà en la Comissió de Seguretat i Salut en l'administració Local.  
Funcions  
Els Servicis de Prevenció desenvoluparan les funcions establides en la normativa vigent, així com aquelles que es determinen en l'àmbit del Comité de Seguretat i Salut de les entitats locals, i que assessorarà, així, a les corporacions i administracions locals incloses en el seu àmbit d'actuació i als empleats i empleades públics a través dels seus representants, en funció dels tipus de riscos que existisquen.  
. El disseny i coordinació de plans i programes d'actuació preventiva per a implantar-los en les distintes entitats locals.  
. L'avaluació de factors de risc que puguen afectar la seguretat i salut dels empleats i empleades públics de les distintes corporacions incloses en el seu àmbit d'actuació.  
. El manteniment del sistema d'informació de danys derivats del treball referit al seu àmbit d'actuació, així com la seua remissió mensual a la Unitat de Coordinació.  
. L'elaboració del preceptiu informe per a l'adaptació i/o el canvi de lloc de treball per a treballadors especialment sensibles a uns riscos o per disminució de capacitat per patologia sobrevinguda.  
. La planificació, coordinació i control dels RRHH dels servicis de prevenció aliens concertats.  
. Assessorament sobre la gestió de residus.  
. Anualment s'elaborarà una memòria d'actuació que es remetrà a la Comissió de Salut i Seguretat de l'administració Local a través de la Unitat de Prevenció de Riscos Laborals.  
Unitat de prevenció de riscos laborals  
Es constituix una unitat tècnica en prevenció de riscos laborals per a coordinar els diversos servicis de prevenció, mancomunats i no mancomunats, que es constituïsquen en el desenvolupament d'este acord.  
Es dotarà d'una direcció tècnica amb suport administratiu, que dependrà orgànicament i funcionalment de la comissió de seguretat i salut en l'administració local.  
Instruments de control  
El sistema de prevenció previst en el present acord haurà de sotmetre's a control periòdic per mitjà d'auditories preventives.  
Estos controls seran realitzats per l'òrgan creat a este efecte pel Decret 123/2001, de 10 de juliol, del Govern Valencià.  
L'auditoria, com a instrument de gestió, que ha d'incloure una avaluació sistemàtica, documentada i objectiva de l'eficàcia del sistema de prevenció, haurà de ser realitzada d'acord amb les normes tècniques que s'establisquen, o puguen establir-se, i tenint en compte la informació rebuda pels empleats i empleades públics.  
Tindrà com a objectius:  
a) Comprovar com s'ha realitzat l'avaluació inicial i periòdica dels riscos, analitzar els seus resultats i verificar-los en cas de dubte.  
b) Comprovar que el tipus i planificació de les activitats s'ajusta al que disposa la normativa general, així com a la normativa sobre riscos específics que s'aplique, tenint en compte els resultats de l'avaluació.  
c) Analitzar l'adequació entre els procediments i mitjans requerits per a realitzar les activitats preventives i els recursos disposats propis i concertats, tenint en compte la seua organització i o coordinació.  
Tot això sense perjuí de les competències atribuïdes a la Inspecció de Treball i Seguretat Social en l'article 9 de la LPRL.  
Els resultats de l'auditoria es reflectiran en un informe, en el què s'inclouran propostes tendents a millorar l'estructura preventiva, el qual es traslladarà a la comissió de seguretat i salut en les administracions locals.   
Participació de les MATMPSS i servicis de prevenció aliens  
Les Mútues d'Accidents de Treball i Malalties Professionals de la Seguretat Social (d'ara en avant MATMPSS) i els servicis de prevenció aliens com a entitats especialitzades en prevenció de riscos laborals que participen com a empreses contractades d'estos servicis podran establir elles, o a través de les seues associacions, acords de col·laboració amb la Comissió de Salut I Seguretat en les Administracions Locals a fi de programar accions d'estudi i o formació dirigides a millorar els nivells de seguretat i salut en els empleats i empleades públics.  
Òrgans de participació: delegats/des de prevenció territorials  
La designació dels delegasts/des es durà a terme per part de les organitzacions sindicals més representatives, en les entitats locals adherides al present Acord.  
El seu nombre i àmbit territorial es determinarà en funció del nombre de treballadors, dels centres de treball i de la grandària d'estos, així com per raons d'activitat, tipus i freqüència dels riscos; que com a mínim serà de 6, per cada una de les parts FVMP i Sindicats, amb una distribució proporcional a la representativitat i distribuïts dos per cada província.  
Tot això sense perjuí dels delegats/des de prevenció designats en el si de les distintes corporacions per acord o conveni col·lectiu.  
Facultats i competències  
1. Les competències que els assigna la Llei 31/1995, de 8 de novembre, de Prevenció de Riscos Laborals, als delegats de prevenció seran atribuïdes als delegats de prevenció territorials en el seu àmbit d'actuació i respecte a la FVMP.  
2. En l'exercici de les competències atribuïdes als delegats de prevenció, estos disposaran de les facultats previstes en el seu àmbit d'actuació i respecte a la FVMP, a més:  
. Proposar al comité de seguretat i salut de les administracions públiques la realització d'estudis que es basen en les deficiències detectades.  
. Elaborar documents que es basen en les deficiències detectades en les avaluacions de riscos i planificació preventiva en el seu àmbit competencial.  
Garanties  
Els delegats/des de prevenció territorials es dotaran de les mateixes garanties que la resta de representants dels treballadors i les treballadores i es dedicaran a jornada completa a les seues funcions.  
Per al desenvolupament de les seues funcions com a mínim estaran en possessió de la formació acreditativa de nivell intermedi, o experiència demostrada fefaentment, segons el que disposa l'annex V del Reglament dels Servicis de Prevenció (RD 39/1997 de 17 de gener).  
En els Acords s'establiran ajudes en recursos materials i desplaçaments en funció de la representativitat de cada entitat local.  
Signat, Miguel Ortiz Zaragoza, President de la FVMP. A València a 2 de maig de 2006.   
ANNEX final-1  
ADHESIÓ A L'ACORD-MARC ENTRE LA FEDERACIÓ VALENCIANA DE MUNICIPIS I PROVÍNCIES I ELS SINDICATS CCOO, UGT I CSI-CSIF PER A LES ADMINISTRACIONS LOCALS DE LA COMUNITAT VALENCIANA I QUE S'APLICARÀ AL PERSONAL FUNCIONARI  
El/La (Ajuntament, Mancomunitat, Diputació Provincial), de\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ mitjançant un acord del plenari celebrat el dia..............................,:  
Vist el contingut de l'Acord-Marc subscrit, el dia 11 de novembre del 2004, entre la Federació Valenciana de Municipis i Províncies i els Sindicats CCOO, UGT i CSI-CSIF per a les Administracions Locals de la Comunitat Valenciana i que va ser modificat per Acord de data..................  
Vist que els aspectes que este acord-Marc arreplega han sigut negociats per representants de tots els grups polítics i els sindicats CCOO, UGT i CSI-CSIF.  
De resultes de la 10a Assemblea General Extraordinària de la FVMP es va aprovar per unanimitat l'acord de subscriure, en la seua integritat, el contingut de l'Acord-Marc.  
En virtut de l'anteriorment esmentat, el/la (Ajuntament, Mancomunitat, Diputació Provincial), de\_\_\_\_\_\_\_\_\_\_\_\_\_\_\_\_\_\_\_\_\_\_ ha adoptat el següent  
ACORD  
Primer. Adherir-se a l'Acord-Marc de referència subscrit entre la FVMP i els Sindicats UGT, CCOO i CSI-CSIF, per a les Administracions Locals de la Comunitat Valenciana, que regularà les condicions de treball del personal funcionari d'esta entitat local, i seran d'aplicació totes aquelles matèries previstes en l'Acord i que siguen susceptibles de ser aplicades als funcionaris, que passaran a formar part de l'acord preexistent en la nostra entitat local o en serà el propi, mentres que no es negocie un específic.  
Segon. Comunicar el present Acord a la Federació Valenciana de Municipis i Províncies per a donar a conéixer la seua adopció i als efectes previstos en la Comissió Mixta de Seguiment.  
Signatura ........................................................  
(Alcalde/President de la Diputació/President de la Mancomunitat)  
ANNEX final-2  
ADHESIÓ A L'ACORD-MARC ENTRE LA FEDERACIÓ VALENCIANA DE MUNICIPIS I PROVÍNCIES I ELS SINDICATS CCOO, UGT I CSI-CSIF PER A LES ADMINISTRACIONS LOCALS DE LA COMUNITAT VALENCIANA I QUE S'APLICARÀ AL PERSONAL LABORAL  
El/La (Ajuntament, Mancomunitat, Diputació Provincial), de\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ mitjançant un acord del plenari celebrat el dia.................................................,:  
Vist el contingut de l'Acord-Marc subscrit, el dia 11 de novembre del 2004, entre la Federació Valenciana de Municipis i Províncies i els Sindicats CCOO, UGT i CSI-CSIF per a les Administracions Locals de la Comunitat Valenciana i que va ser modificat per Acord de data..................  
Vist que els aspectes que este acord-Marc arreplega han sigut negociats per representants de tots els grups polítics i els sindicats CCOO, UGT i CSI-CSIF.  
De resultes de la 10a Assemblea General Extraordinària de la FVMP es va aprovar per unanimitat l'acord de subscriure, en la seua integritat, el contingut de l'Acord-Marc.  
En virtut de l'anteriorment esmentat, el/la (Ajuntament, Mancomunitat, Diputació Provincial), de\_\_\_\_\_\_\_\_\_\_\_\_\_\_\_\_\_\_\_\_\_\_ ha adoptat el següent  
ACORD  
Primer. Adherir-se a l'Acord-Marc de referència subscrit entre la FVMP i els Sindicats UGT, CCOO i CSI-CSIF, per a les Administracions Locals de la Comunitat Valenciana que regularà les condicions de treball del personal laboral d'esta entitat local, i seran d'aplicació totes les millores que contemple respecte del conveni en vigor o s'aplicaran mentres que no hi haja conveni col·lectiu laboral propi.  
Segon. Comunicar el present Acord a la Federació Valenciana de Municipis i Províncies per a donar a conéixer la seua adopció i als efectes previstos en la Comissió Mixta de Seguiment.  
Signatura ........................................................  
(Alcalde/President de la Diputació/President de la Mancomunitat)